આ જગતનું દરેક પ્રાણી સુખ ઇચ્છે જ છે. વધારેને વધારે સુખ પ્રાપ્ત કરવા માટે જ તે સદા પ્રયત્નશીલ હોય છે. અને માણસ જે કાંઈ કર્મો કરે છે, તે સુખની પ્રાપ્તિ માટે જ હોય છે. આ માટે જુદી જુદી પદ્ધતિઓનો પ્રયોગ કરતો જ હોય છે. સુખ ઉપર જગતમાં જે સંશોધનો થયા છે તેમાં સ્પષ્ટ સમજાયું છે, કે માણસ જે કાંઈ સુખનો અનુભવ બાહ્ય પદાર્થમાંથી કરે છે તે સુખ નથી પણ સુખનો માત્ર આભાસ હોય છે. પરમ સુખ કદી પણ બાહ્ય પદાર્થમાંથી પ્રાપ્ત થાય નહી, એમ જગતના સંશોધનો કહે છે. પરમ સુખ માટે તો પોતાના આત્માને જાણવો જોઈએ, ને તેમાં સ્થીર થવું જોઈએ. તોજ પરમ સુખની પ્રાપ્તિ થાય છે.